Det sidste punktum var egentlig sat i Vestre Landsret med ægteparret Lokdams dom for momssvig i millionklassen. Nu er der dog nye problemer for det omstridte forretningspar. For første gang i 14 år har Ankenævnet nægtet en kokke- eller restaurationsvirksomhed elever. Det skriver Fagbladet 3F. De kalder - akkurat som straffeafgørelsen - sagen for  "yderst sjælden". TV2 Nord har tidligere omtalt den opsigtsvækkende straffesag, der fandt sin afslutning for en måned siden. Spektakulær sag Ved den lejlighed understregede sagens anklager, David Hvelplund, også hvor spektakulær den var: - Det er jo en sag af en vis størrelse - også i det nordjyske - hvor både størrelse og juraen har gjort det specielt. Også at den har taget så lang tid, sagde specialanklageren dengang. Dette 'nej' til elever, der blandt andet gælder prominente steder som St. Restrup Herregård, Vraa Slotshotel, Kokkedal Slotshotel og Sophiendal Slotshotel, er en stadfæstelse fra det faglige udvalg for receptionist- og gastronomuddannelsen, skriver 3F. - Det er en stor sejr for eleverne. Igennem to årtier har han misbrugt deres tillid og været en torn i øjet på mange, siger Mette Jensen, forhandlingssekretær i 3F Privat Service, Hotel og Restauration. Der henvises fra Ankenævnet til det utal af elever, der har afbrudt deres læretid i utide, samt historier om dårligt arbejdsmiljø og brud på overenskomsten, som grunde til den sjældne afgørelse. Ved dommen i landsretten i september fik Gorm Lokdam en bøde på seks millioner kroner - udover to års fængsel.

Referat:
Afgørelsen kommer en måned efter dom i landsretten, hvor ægteparret blev dømt for momssvig.